Porkuni klubi

**Porkuni klubi** on kogukonnakeskus Lääne-Viru maakonnas Tapa vallas Porkuni külas. Hoone ehitas 1960. aastal Põdrangu sovhoos, ehitamist juhendas Voldemar Harro, kes oli sellel ajal ka Porkuni sovhoosi direktor. Hoonet kasutati aastakümneid kohaliku kultuurielu keskpunktina.

Tänapäeval on hoone tuntud kohalike seas kui *Porkuni klubi* või *Porkuni rahvamaja*. Klubis toimub praegu aeg ajalt pidusi ning muid kultuuriüritusi, aga hoone on praeguse seisuga ikkagi kogukonna keskuse põhimõttega. Klubi saab välja rentida pulmade, sünnipäevade, ürituste jms jaoks.

## Ajalugu

### Nõukogude periood ja 1990. aastad
Aastal 1959 eraldas Põdrangu sovhoos 70,000 nõukogude aegset rubla, et Porkunisse klubihoone ehitada. Hoone valmis 1960. aasta lõpus ning seda kasutati sellel ajal peamiselt kultuuriürituste, pidude ja kohalike koosviibimiste jaoks. Klubi esimesed aastad pärast ehitamist juhtis Jaan Are kes jäi Porkuni klubi juhatajaks esimesed 10 aastat. Tema planeeris ning rajas klubi kõrvale kiviktaimla mis on tänase päevani klubi kõrval olemas. 1970. Aastal sai klubi juhatajaks Sirje Luik ning regulaarne kultuuriürituste korraldamine jätkus veel kaheks aastaks.

Klubis lõpetati ajutiselt kõik tegevused aastal 1972 kui petrooleumikalorifeeriga kütteseade oli töökõlbmatu ning klubi ruumidesse tuli sellest vingu ja tahma. Tuletõrjeinspektsioon keelas samal aastal klubi kütmise selle seadmega täiesti ära ning uut kütteseadet ja renoveerimist oli vajalik. Kahe aasta pärast aastal 1974 toimus esimene kontsert klubis pärast küttesüsteemi vahetamist ning uute kultuuriürituste korraldamine sai jätkuda, kontsertil esines metsamajandustöötajate meeskoor.

Aastatel 1960–1990 kasutati hoone kohta nimetust *klubi*. 1990. alguses hakati hoonet nimetama kultuurimajaks.

Kui Nõukogude Liit lagunes aastal 1991 lagunes sellega ka Põdrangu sovhoos ning klubi omanikuks sai Porkuni põllumajandusühistu.

1990. aastate teisel poolel (1993–2002) oli hoone tuntud kohalike poolt kui Porkuni rahvamaja.

2003. aasta alguses hakati seda nimetama uudiste artiklittes Porkuni kultuurimajaks, kui alustati renoveerimisplaanide koostamist ning arutelusid hoone kasutuse üle MTÜ Porkuni ja kohaliku omavalitsuse vahel ning tegu oli sellel ajal kultuurhoonega. Aga rahvamaja nimetus ei kadunud kauaks.
Klubi vana veebileht oli www.porkunirahvamaja.sauropol.com mis läks müüki umbes aastal 2023.

### Kultuurimaja renoveerimine
2003. aastal avanes võimalus taotleda toetust maal asuvate kultuuriobjektide renoveerimiseks. MTÜ Porkuni juhatuse esimehe Ain Aasa sõnul alustati sel ajal projekti ettevalmistamist koostöös vallavalitsuse ning hoone omanikega (Porkuni põllumajandusühistu). Samal aastal rahastas PRIA selle aegse kultuurimaja renoveerimise 1. etappi, projekti omafinantseeringu andis hoone omanik, mis oli sellel ajal veel Porkuni põllumajandusühistu. Üks Porkuni põllumajandusühistu osanik Hiile Hiie (ka MTÜ Porkuni eestvedaja) on intervjudes rääkinud mis seisus klubi on, ning mida on plaanis tulevikus korda viia. Klubi renoveerimist aastal 2004 alustas Renoehituse OÜ. Kõigepealt panid Haapsalu ehitajad klubile uue katuse ning siis vahetati uksed ja aknad. Renoehituse OÜ renoveerisid esimesed 4 aastat aga aastal 2008 võttis üle Pandivere Ehitus. Renoveerimine läks kokku maksma 2,4 miljonit krooni mis võrdus umbes 153,400 eurot aastas 2008, tänapäeva rahas (2026) arvestades inflatsiooniga maksaks see umbes 288,000 eurot. Plaan oli maja muuta hubaseks kultuurikoldeks mida kõik meelsasti külastavad. Plaanis oli ka hoones avada väike raamatukogu, rääkis Hiile Hiie intervjuus aastal 2011. Aastal 2003 andis klubi omanik Porkuni põllumajandusühistu hoone rendile MTÜ Porkunile. Porkuni klubi projektide eestvedaja pärast renoveerimist on olnud suurem osa ajast Hiile Hiie, aga viimasel ajal on projektide hulk vähenenud.

Hoone seisis enne renoveerimist pikka aega kasutuseta ning oli nii seest kui ka väljast halvas seisukorras.

2008. aastaks oli läbi viidud mitmeid olulisi töid, sealhulgas hoone välisilme korrastamine ja elektrisüsteemi uuendamine. Sai tehtud ka klubi sisetööd mida oli eriti näha saalis mis sai pärast renoveerimist täiesti uue ilme.

Samal aastal kajastas Virumaa Teataja hoone taastamist ja rolli kogukonna kultuurielus. Kohapeal käisid Raivo Raigna ja Teet Suur. Raivo Raigna kirjeldas seda sammu kui uue kultuurikolde saamist.

### Nime kasutus pärast 2008. aastat
Aastatel 2008–2024 kasutati hoone kohta taas nime Porkuni rahvamaja, aga aeg ajalt tuli klubi ka sekka.

2024. aasta paiku hakkas levima uuesti kohalike seas nimetus *Porkuni klubi*, mis pole 2026. aasta seisuga igal pool vahetunud.

Nime muutumine toimus järk-järgult, mistõttu kasutab suurem osa kohalikke endiselt vanemat sõna *rahvamaja*.

## Lähiaeg ja tänapäev
Pärast suuremat renoveerimist hakati hoonet kasutama erinevate kogukonnaürituste jaoks, sealhulgas pidude, kontsertide,  koosviibimiste ja isegi kino korraldamiseks.

Aastatel 2020–2022 oli klubi hoones ka baar, nimega Retr8o Baar. Retr8o Baar lõpetas tegevuse aastatel 2022–2023 vähese külastatavuse tõttu. Retr8o Baar pole küll ainus Porkuni klubis asuv baar, klubis on varem olnud baar nimega Porkuni grillbaar mis alustati aastal 2016 ameeriklase Eric Vandereri poolt.

### Klubis kino korraldamine
Aastatel ligikaudu 2012–2013 (ja ka hiljem) näidati klubis aktiivselt kino. Aastal 2012 osales klubi kino projektis KODANIKUKINO, selles projektis osales 15 valda. Esimese filmina näidati filmi "Võluhõbe 2" 23. detsembril. Järgmine film näidati juba jaanuaris milleks sai "Eestlanna Pariisis". Külastajaid oli teine kord jaanuaris kahjuks vähem, aga filme näidati edasi.

Enne kino aastal 2012 näidati klubi suurel ekraanil jalgpalli mänge. Seda aktiivset perioodi meenutavad mitmed kohalikud elanikud. Sellel ajal toimus klubis ka tantsukursusi ja rahvatantsu. Väike-Maarja Seltsimaja tegi plaane et tulla klubisse etendusi tegema, aga need kõik jäid kahjuks ära, aga sai vähemalt tehtud jõulukontsert.

Rahvamajas on mitmeid kordi toimunud ka Tarmo Keskülli juhendatud noorte pillimängijate laager, ning ka noorte bändilaager kolmandale kooliastmele ja gümnaasiumile.

2025. aasta seisuga on Porkuni klubi renditav ürituste, pulmade ja peresündmuste läbiviimiseks.

25. oktoobril 2025 toimus klubis ka *rock*i-õhtu, kus esines ansambel Acadeemikud, kes on seal varem ka esinenud. Klubis on varem mitmeid erinevaid bände esinenud, nagu koolibändid, PsTroika ja muud Eesti bändid nagu noortebänd Kuuvarjutus ning ka SAIPH.

Hoone talvine kasutusvõimalus viimati paranes tänu maasoojuspumba paigaldamisele Euroopa Liidu ÜPP 2023–2027 strateegia "LEADER – kogukonna juhitud kohalik areng" toetuste abil. Sellele on kirjutatud projekt aastast 2008, millest mainis Hiile Virumaa Teataja intervjus aastal 2011. Projekt ei kirjutatud ainult maakütte jaoks, vaid ka laesoojustuse jaoks. Hiile tõi ka näiteid kuidas klubi kütmine vana õliküttega läheb aastatega aina kallimaks ning, et klubi vajab odavamat kütte lahendust.

## Arhitektuur, Muu
Porkuni klubi arhitektuuril on teadaolevalt kaksik Tartu lähedal Kurekülas asuva sarnase kultuurhoonega. Kuigi filmiti "Viimase Romeo" (2013) paar kaadrit seal, on kultuurhoone 2025. aasta seisuga veel mahajäetud.

Hoone varasem aadress oli Viinavabriku tee 8, mis on tänaseks muudetud aadressiks Järve 1. Klubil on 20 parklakohta ning vajadusel ka rohkem.

Porkuni klubist on säilinud mitmeid fotosi, mis pärinevad tõenäoliselt aastate 1965–1980 vahemikust.

## Vaata ka
* Tamsalu Kultuurimaja
* Tapa Kultuurikoda

## Viited

## Välislingid
* Porkuni klubist MTÜ Porkuni kodulehel
* Porkuni klubi Instagramis
* Lääne-Virumaa rahvamajad 2013